Скупштина градске општине Младеновац, на седници одржаној 27. септембра 2021. године, на основу члана 18. Статута градске општине Младеновац ("Службени лист града Београда", бр. 40/10-пречишћен текст, 38/13 и 42/19), члана 126. Пословника Скупштине градске општине Младеновац ("Службени лист града Београда", број 10/20), у складу са Извештајем о ревизији консолидованих финансијских извештаја завршних рачуна буџета градске општине Младеновац за 2020. годину, број 400-32/2021/04-10 од 7. јуна 2021. године, донела је

**О Д Л У К У**

**О УСВАЈАЊУ АКЦИОНОГ ПЛАНА ЗА УПИС И ЕВИДЕНТИРАЊЕ ИМОВИНЕ ГРАДСКЕ ОПШТИНЕ МЛАДЕНОВАЦ И УТВРЂИВАЊЕ КАПИТАЛА ЈАВНИХ ПРЕДУЗЕЋА ЗА ПЕРИОД 2021. - 2023. ГОДИНЕ**

1. Усваја се Акциони план за упис и евидентирање имовине градске општине Младеновац и утвршивање капитала јавних предузећа за период 2021. - 2023. године, који је одштампан уз ову одлуку и чини њен саставни део.

2. Одлуку објавити на званичној интернет презентацији градске општине Младеновац.

**СКУПШТИНА ГРАДСКЕ ОПШТИНЕ МЛАДЕНОВАЦ**

**Број I-00-06-1-37/6/2021, 27. септембар 2021. године**

Председница

Гордана Димитријевић Бјеличић

**А К Ц И О Н И П Л А Н**

ЗА УПИС И ЕВИДЕНТИРАЊЕ ИМОВИНЕ

ГРАДСКЕ ОПШТИНЕ МЛАДЕНОВАЦ

И

УТВРЂИВАЊЕ КАПИТАЛА ЈАВНИХ

ПРЕДУЗЕЋА

ЗА ПЕРИОД 2021.-2023. ГОДИНА

На основу Извештаја о ревизији консолидованих финансијских извештаја завршног рачуна буџета Градске општине Младеновац за 2020. годину, број 400-32/2021/04-10 од 7. јуна 2021. године, овим акционим планом дефинише се временски оквир за активности које ће се предузети у наредном периоду у циљу отклањања уочених неправилности по Приоритету 3 - грешке, неправилности и погрешна исказивања која је могућа отклонити у току од датума припреме наредног сета финансијских извештаја до три године.

Акционим планом предвиђају се следеће активности:

1. Потребно је да: (1) Градска општина Младеновац изврши примопредају 37 стамбених јединица, који су евидентирани у пословним књигама, за које не поседује доказ о власништву, а уписани су као јавна својина Града Београда или као државна својина Републике Србије, да изврши примопредају пописаних станова, сачињавањем записника који ће садржати податке о непокретностима које су предмет примопредаје, податке о досијеима, имовинској, финансијској и техничкој документацији, документацији у вези са покренутим споровима, податке о кључевима испражњених станова и друге релевантне податке, (2) се врши евидентирање у ванбилансној евиденцији док се не утврди преко надлежних органа доказ о власништву.

Рок завршетка: 31.12.2021.године

Одговорна лица: (1) Начелник Управе ГО Младеновац и Начелник Одељења за имовинско-правне и стамбене послове и пословни простор, (2) Начелник Управе ГО Младеновац и Начелник Службе за буџет и финансијске послове.

2. Потребно је да, пословне јединице за које Градска општина Младеновац не поседује доказе о власништву, које је Град Београд преузео у 2020. години из евиденције Градске општине Младеновац, а није извршена примопредаја како је прописано законском регулативом, а које су у јавној својини Града Београда односно на којима Град Београд има посебна својинска овлашћења, обезбеде услове како би извршили примопредају пописаних пословних јединица, сачињавањем записника који ће садржати податке о непокретностима које су предмет примопредаје, податке о досијеима, имовинској, финансијској и техничкој документацији, документацији у вези са покренутим споровима и друге релевантне податке за пословни простор. Делимичним решењем Агенције за реституцију број 46-013719/2013 од 6. марта 2018. године и број 46-013719/2013 од 6. новембра 2017. године, враћен је наследницима бивших власника у поступку реституције пословни простор са уделом 19/36 и извршена је примопредаја дела пословног простора записником од 15. јула 2020. године. Градска општина Младеновац остаје као сувласник са уделом: 1) пословни простор у улици Краља Петра I број 193, инвентарски број 0018, површина 25 м2 2) пословни простор у улици Краља Петра I број 199, инвентарски број 0019, површина 6,14 м2 3) пословни простор у улици Краља Петра I број 199, инвентарски број 0020, површина 6,67 м2 4) пословни простор у улици Краља Петра I број 199б, инвентарски број 0061, површина 7 м2.

Рок завршетка: 31.12.2023.године

Одговорна лица: Начелник Управе Градске општине Младеновац, Начелник Одељења за имовинско-правне и стамбене послове и пословни простор и комисије које ће бити накнадно формиране.

3. Потребно је да:

(1) Установа Центар за културу и туризам Младеновац правилно евидентира и искажу вредност зграда и грађевинских објеката, односно пословног простора, чији је власник Град Београд.

2) Управа Градске општине Младеновац правилно евидентира и искажу вредност објеката Месних заједница, које су у својини јединица локалне самоуправе на чијој се територији налазе, односно града Београда.

Рок завршетка: 31.12.2023.

Одговорна лица: (1) Директор Центра за културу и туризам Младеновац и (2) Начелник Управе Градске општине Младеновац, Начелник Одељења за имовинско-правне и стамбене послове и пословни простор и комисије које ће бити накнадно формиране.

4. Потребно је да Градска општина Младеновац припреми прописану документацију и иницира примопредају Граду Београду путева и улица, тротоара, тргова, јавних паркова, мостова, и осталих саобраћајних објеката, који су пословним књигама Градске општине Младеновац, у складу са актима носиоца права јавне својине.

Рок завршетка: 31.12.2023.

Одговорна лица: Начелник Одељења за инвестиције и инфраструктуру и послове јавних набавки, Начелник Одељења за имовинско-правне и стамбене послове и пословни простор и комисије које ће бити накнадно формиране.

5. Потребно је да Градска општина Младеновац, у пословним књигама евидентира зграде и грађевинске објекте, односно комуналну мрежу (водовод и канализацију) за које поседују доказ о праву власништва, односно да припреми прописану документацију и иницира примопредају Граду Београду објеката комуналне мреже (водовод и канализација), који су пословним књигама Градске општине Младеновац, у складу са актима носиоца права јавне својине.

Рок завршетка: 31.12.2023.

Одговорна лица: Начелник Управе Градске општине Младеновац, Начелник Одељења за инвестиције и инфраструктуру и послове јавних набавки, Начелник Одељења за имовинско-правне и стамбене послове и пословни простор и комисије које ће бити накнадно формиране.

6. Потребно је да Градска општина Младеновац евидентира учешће у капиталу код правних субјеката у својим пословним књигама, да усагласе стање учешћа у капиталу евидентираног у пословним књигама и оно евидентирано у књигама јавно комуналних предузећа, индиректних корисника буџетских средстава и привредних друштава, чији је општина оснивач, као и да усагласе јавно комунална предузећа евидентирани износ учешћа у капиталу са евиденцијом која се води у Агенцији за привредне регистре.

Рок завршетка: 31.12.2023.

Одговорна лица: Начелник Управе Градске општине Младеновац, Начелник Службе за буџет и финансијске послове, Директор ЈКП «Младеновац» Младеновац, Директор ЈКП «Пијаце Младеновац» Младеновац, Директор ЈКП «Паркинг сервис» Младеновац.

Сви директни и индиректни корисници буџетских средстава, као и јавна предузећа су у обавези да пружају све потребне информације и благовремено достављају неопходне податке, као и да активно учествују у напред наведеним активностима.

Ради реализације наведених активности Градска општина Младеновац може ангажовати правна и/или физичка лица одговарајућих квалификација и набавити одговарајућу опрему и/или софтвер.

**СКУПШТИНА ГРАДСКЕ ОПШТИНЕ МЛАДЕНОВАЦ**

**Број I-00-06-1-37/6-1/2021, 27. септембар 2021. године**

Председница

Гордана Димитријевић Бјеличић